༡༽གླིང་རྗེ་གེ་སར་རྒྱལ་པོ་རུ་གྲགས་པའི་སྤྲུལ་བའི་སྐྱེས་བུ་དེ་ནི་དུས་རབས་བཅུ་གཅིག་པའི་ནང་།བོད་མདོ་ཁམས་སུ་འཁྲུངས་ཤིང་མཛད་འཕྲིན་ངེས་ཅན་ཞིག་རྒྱས་པར་མ་ཟད།འཛམ་གླིང་གི་ལོ་རྒྱུས་སྙན་རྩོམ་ཆེས་རིང་ཤོས་ཀྱི་བརྗོད་བཞིའི་མི་སྣ་གསོན་པོ་དེ་ཡིན་པ།ད་ལྟ་རྒྱལ་ཕྱི་ནང་གི་ཞིབ་འཇུག་པ་ཕལ་ཆེར་ཞལ་མཐུན་མོད།འོན་ཀྱང་བར་རྒུད་སྣ་ཚོགས་ཤིག་གིས་གླིང་རྗེའི་རྣམ་ཐར་ཡིག་འཇོག་གི་རྣམ་པ་སྒྲུང་ལ་ཐིམ་དབང་གིས་རྣམ་ཐར་གྱི་གཞི་ཁྱོན་དཔྱད་ཡུལ་དུ་གྱུར་ཡོད་པས།འུ་ཚོས་ད་དུང་གླིང་རྗེ་གེ་སར་གྱིས་རྣམ་པ་མི་ཡི་ཚུལ་བཟུང་སྟེ།སྐུ་ཚེ་གང་གི་མཛད་པ་ཚུལ་མཐོང་ཡུལ་གྱུར་དངོས་དང་།དངོས་མཐོང་གི་རྣམ་ཐར་གྱི་ས་བོན་ལས་འབུས་པའི་ལོ་རྒྱུས་སྙན་རྩོམ་རིང་མོ་འམ།གང་འདུལ་སྤྲུལ་བའི་རྣམ་རོལ་བསམ་མི་ཁྱབ་པའི་རྟོགས་པ་གཙོ་བོར་བརྗོད་པའི་རྣམ་སྒྲུང་བསམ་འདས་ཀྱི་རིགས་གཉིས་ལ་དབྱེ་བསལ་མ་ནོར་པའི་སྒོ་ནས་རྒྱུད་འཛིན་དར་སྤེལ་དགོས་པ་ལ།གང་ཞིག་གླིང་རྗེ་དམ་པ་བོད་ཀྱི་ལོ་རྒྱུས་ཁྲོད་དངོས་བྱུང་གི་མི་སྣ་ཡིན་པ་ལ་ཡིན་པར་ཞིབ་འཇུག་བྱེད་སྐབས།ལོ་རྒྱུས་རིག་པ་སྤྱིའི་འགྲོས་ལྟར་བདེན་དཔང་གི་རྒྱུ་ཆ་ཁུངས་ལྡན་རིགས་གང་ཡོད་བསྔོག་འདོན་འཚོལ་ཞིབ་ལ་རྒྱབ་ལྗོངས་བཅོལ་རྒྱུའི་གལ་ཆེན་རང་བཞིན་གཙོ་གནད་དུ་འཛིན་རྒྱུ་མ་གཏོགས།སྤྲུལ་བའི་རྒྱལ་པོའི་མཛད་པ་བསམ་འདས་རང་བཞིན་གྱི་རྟོགས་བརྗོད་སྐོར་དང་།ཚུལ་མཐོང་གི་ལོ་རྒྱུས་དངོས་གཉིས་ཕན་ཚུན་ཤ་བསྲེ་ཚིལ་བསྲེ་རུ་འགྱུར་མི་རུང་ལ།ལྷག་པར་དུ་གང་དྲན་བབ་ཅོལ་དང་།ཡིད་འཇོག་ཙམ་གྱིས་ག་དང་འདི་ཞེས་ཁ་ཚོད་གཅོད་སྔ་ཡེ་ནས་མི་རུང་བ་རྩ་གནད་དུ་འཛིན་དགོས་སྙམ།